Návrh

Komuniké

     Vláda Slovenskej republiky na svojom zasadnutí dňa...................... prerokovala a schválila návrh zákona, ktorým sa mení a dopĺňa zákon NR SR č. 312/1993 Z. z. o spotrebnej dani z tabaku a tabakových výrobkov v znení neskorších predpisov a ktorým sa mení zákon          č. 238/2001 Z. z. Colný zákon. 

Zámerom návrhu zákona, ktorý sa predkladá na základe harmonogramu aproximácie vyplývajúceho z Národného programu pre prijatie acquis communautaire a Negociačnej pozície Slovenskej republiky ku kapitole č. 10 – DANE je priblíženie sadzieb spotrebnej dane k minimálnym sadzbám spotrebnej dane ustanovenými smernicami Európskej únie                  č. 92/79/EHS a č. 92/80/EHS ako aj harmonizácia štruktúry a definície predmetu spotrebnej dane v súlade so smernicou č. 95/59/ES o iných spotrebných daniach na tabakové výrobky ako je daň z obratu. Navrhovanými úpravami sa má dosiahnuť v Negociačnej pozícii Slovenskej republiky ku kapitole č. 10 – DANE deklarované približovanie sadzieb dane tzv. krátkych a dlhých cigariet a zároveň priblíženie k minimálnemu 57 % - nému daňovému zaťaženiu ustanovenému príslušnou smernicou EÚ. Na základe navrhovaných úprav možno očakávať zvýšenie príjmu štátneho rozpočtu o cca 800-850 mil. Sk za predpokladu zachovania súčasnej spotreby.
Zároveň s uvedenými úpravami sa navrhuje v článku II. novela zákona č. 238/2001 Z. z. Colný zákon. Prijatím navrhovanej úpravy sa zrovnoprávni postavenie organizačných zložiek zahraničných právnických osôb, vrátane zahraničných bánk so slovenskými ručiteľmi.